Ek brag nie, want my hartjie brand vir ’n 65 inch, maar ek pay te min oor julle nie die donnerse SHARE-knoppie kan druk soos ek julle elke week so mooi vra nie. Dan is my TV licence nog vol betaal ook en ek word van voor af kwaad vir die snert wat SABC 2 aan my geloof doen.
Sy lyk toe soos ’n gr. 8-meisietjie met ’n goedkoop haardroër en hopeloos te veel selfvertroue op ’n vogtige Kaapse oggend sonder ’n doekie of mussie. Soos ’n kar­ongeluk in slow motion. Jy wil wegkyk, maar jy kan nie, want dis onweerstaanbaar entertaining.
Ek moet erken, ’n nuwe gesig of twee, soos in hierdie geval, is goed vir ’n mens se gestel. Niemand in die huidige reeks gryp visueel ’n mens se aandag soos Sandra of Gita destyds nie. So, die vars gesiggies help om darem ná die advertensie terug te kom, maar as iemand nie binne die volgende week ingryp en daai kind help na ’n mens lyk nie, gaan ek persoonlik ’n klag lê by die BCCSA teen SABC 2 van aanranding teen die menswaardigheid van bruin vroumense.
Die drag performance was ’n vermorsing van almal se kosbare tyd. Dit was nou ’n bol stront as ek dit al ooit moes aanskou. Dis vyf minute van my lewe wat ek nooit terug sal kry nie. Ek het geweet hulle is nie beeldskoon nie, daarvoor kan mens jouself voorberei en vrede daaroor spreek sodat dit jou nie onkant vang en jy onnodig teleurgestel word deur jou misplaaste optimisme en hoop in mense nie.
’n Mens hoop mos maar vir die beste vir almal en verwens nie ander nie, want jy wil ’n goeie Christen wees, maar daai mans kon onder geen omstandighede erger lyk as daardie hartseer tros moffies nie.
Dis ’n klap in die gesig van enige moffie wat al ooit ’n rok aangetrek het. Ek het hulle só jammer gekry, ek kon nie eens vir hulle kwaad raak nie. Kanselleer asseblief enige herhalings. Dis die menslike ding om te doen. My fondasie bewe.